Document ID: 32014R0431

KOMISIJOS REGLAMENTAS (ES) Nr. 431/2014
2014 m. balandžio 24 d.
kuriuo dėl namų ūkių suvartojamos energijos metinės statistikos rengimo iš dalies keičiamas Europos Parlamento ir Tarybos reglamentas (EB) Nr. 1099/2008 dėl energetikos statistikos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. spalio 22 d. Europos Parlamento ir Tarybos reglamentą (EB) Nr. 1099/2008 dėl energetikos statistikos (1), ypač į jo 4 straipsnio 3 dalį ir 9 straipsnio 3 dalį,
kadangi:
(1)
Reglamentu (EB) Nr. 1099/2008 nustatoma bendra palyginamų energetikos statistinių duomenų rengimo, perdavimo, vertinimo ir sklaidos Sąjungoje sistema;
(2)
energetikos statistika - labai greitai kintanti statistikos sritis, nes susijusios Sąjungos politikos sritys intensyviai plėtojamos, vystosi technologijos, o Sąjungos tikslus svarbu grįsti energetikos duomenimis. Todėl norint priderinti šios srities statistinę aprėptį prie didėjančių ar besikeičiančių poreikių, ją reikia nuolat atnaujinti;
(3)
Reglamentu (EB) Nr. 1099/2008 Komisijai suteikti įgyvendinimo įgaliojimai iš dalies keisti reglamento priedus;
(4)
Reglamentu (EB) Nr. 1099/2008 reikalaujama, kad Komisija (Eurostatas), bendradarbiaudama su valstybėmis narėmis, parengtų detalius galutinio energijos suvartojimo statistinius duomenis ir palaipsniui įtrauktų juos į prieduose nustatytą statistinių duomenų aprėptį;
(5)
Komisija parengė energijos suvartojimo namų ūkiuose statistinius duomenis ir su valstybėmis narėmis aptarė galimybes ir duomenų rengimo sąnaudų, konfidencialumo ir atskaitomybės naštos klausimus;
(6)
todėl Reglamentą (EB) Nr. 1099/2008 reikėtų atitinkamai iš dalies pakeisti;
(7)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1099/2008 A ir B priedai pakeičiami šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 24 d.

Labels: 19
14
0
12
15